VRANDA ปักธงปี 66 รายได้โต 20% รับท่องเที่ยวฟื้น ต่างชาติเข้าไทย 20 ล้านคน
VRANDA ตั้งเป้ารายได้ปี 66 เติบโตสูง 20% รับการฟื้นตัวของภาคท่องเที่ยวไทย คาดนักท่องเที่ยวต่างชาติเพิ่มขึ้นแตะ 20 ล้านคน จากปีนี้อยู่ที่ 11 ล้านคน รวมถึงการผลคลายมาตรการ ซีโร่ โควิด ของจีน ซึ่งจะส่งผลดีกับธุรกิจโรงแรม
VRANDA ตั้งเป้ารายได้ปี 66 เติบโตสูง 20% รับการฟื้นตัวของภาคท่องเที่ยวไทย คาดนักท่องเที่ยวต่างชาติเพิ่มขึ้นแตะ 20 ล้านคน จากปีนี้อยู่ที่ 11 ล้านคน รวมถึงการผลคลายมาตรการ ซีโร่ โควิด ของจีน ซึ่งจะส่งผลดีกับธุรกิจโรงแรม
22 ธ.ค. 2565

นายวีรวัฒน์ องค์วาสิฏฐ์ ประธานเจ้าหน้าที่บริหาร บริษัท วีรันดา รีสอร์ท จำกัด (มหาชน) หรือ VRANDA เปิดเผยว่า บริษัทตั้งเป้ารายได้ในปี 66 จะเติบโตได้ถึง 20% ตอบรับแนวโน้มภาคท่องเที่ยวของไทยที่กลับมาฟื้นตัวขึ้นอย่างต่อเนื่อง ทั้งจากจำนวนนักท่องเที่ยวต่างชาติที่คาดว่าจะเพิ่มขึ้นมาที่ 20 ล้านคน จากปี 65 ที่ 11 ล้านคน แม้ว่ายังต่ำกว่าช่วงก่อนเกิดโควิด-19 แต่ถือว่าอยู่ในระดับที่ดี
นอกจากนั้นยังมีโอกาสที่นักท่องเที่ยวจีนจะเริ่มทยอยออกมาเดินทางท่องเที่ยวต่างประเทศ หลังจากทางการจีนเริ่มผ่อนคลายนโยบาย Zero Covid ส่งผลบวกต่อธุรกิจโรงแรมซึ่งเป็นธุรกิจหลักของบริษัทฟื้นตัวต่อเนื่อง
“เริ่มเห็นสัญญาณการเปิดประเทศของจีนมากขึ้น เพราะมีทัวร์จากจีนมาจองเหมาที่พักในภูเก็ตช่วงปลายเดือนม.ค.ปีหน้า ทำให้มีโอกาสที่จีนจะกลับมาเปิดประเทศได้ในช่วงต้นปีหน้า แม้ว่าตอนนี้นักท่องเที่ยวไทยจะหันไปเที่ยวต่างประเทศมากขึ้น แต่มองว่าจะเป็นแบบนี้ในระยะหนึ่ง และเริ่มกลับมาเที่ยวในประเทศอีก” นายวีรวัฒน์ กล่าว
โดยแผนงานในปี 66 บริษัทมองโอกาสขยายการลงทุนหัวเมืองท่องเที่ยวใหม่ คือ เขาใหญ่ โดยปัจจุบันอยู่ระหว่างการเจรจากับเจ้าของที่ดินหลายแปลงที่น่าสนใจ ซึ่งจะเลือกทำเลพัฒนาโครงการ Luxury Pool Villa ที่เป็น Branded Residence และโรงแรมขนาดกลาง เพิ่มเติมจากปัจจุบันงบริษัทมีโครงการในหัวหิน พัทยา และอยู่ระหว่างพัฒนาโครงการโรงแรมและที่อยู่อาศัยในภูเก็ต
นอกจากนี้ ในปีหน้าบริษัทจะนำเทคโนโลยีเข้ามาช่วยในการดำเนินธุรกิจ โดยจะเสนอขาย Voucher ผ่านระบบบล็อกเชน ซึ่งปัจจุบันอยู่ระหว่างการร่วมกันพัฒนากับ Developer ด้านไอทีรายหนึ่ง คาดว่าจะเปิดตัวและเสนอขาย Voucher ผ่านบล็อกเชนในชวงไตรมาส 1/66
ส่วนไตรมาส 4/65 บริษัทคาดว่าจะมีการเติบโตเมื่อเปรียบเทียบกับไตรมาสก่อนและช่วงเดียวกันของปีก่อนอย่างมีนัยสำคัญ โดยมีแรงหนุนของรายได้จากธุรกิจโรงแรมจากอัตราการเข้าพักของนักท่องเที่ยวไทยและต่างชาติในช่วงไฮซีซั่นขยายตัวเพิ่มขึ้น